তথ্যবিবরণী নম্বর: ৪৩১২

**রাষ্ট্রপতির নিকট সুপ্রীম কোর্টের বার্ষিক প্রতিবেদন পেশ**

ঢাকা, ২৬ কার্তিক (১১ নভেম্বর) :

 রাষ্ট্রপতি মোঃ আবদুল হামিদের সাথে আজ বঙ্গভবনে বাংলাদেশের প্রধান বিচারপতি সৈয়দ মাহমুদ হোসেনের নেতৃত্বে বিচারপতিদের একটি প্রতিনিধিদল সাক্ষাৎ করেন। এসময় প্রধান বিচারপতি রাষ্ট্রপতির কাছে ‘সুপ্রীম কোর্টের বার্ষিক প্রতিবেদন ২০১৯’ পেশ করেন।

 সাক্ষাৎকালে প্রধান বিচারপতি বার্ষিক প্রতিবেদনের বিভিন্ন দিক সম্পর্কে রাষ্ট্রপতিকে অবহিত করেন। এছাড়া প্রধান বিচারপতি সুপ্রীম কোর্টের সার্বিক কার্যক্রম বিশেষ করে করোনাকালে নিম্ন আদালতসহ বিচার বিভাগের সার্বিক কার্যক্রম সম্পর্কে রাষ্ট্রপতিকে অবহিত করেন।

 রাষ্ট্রপতি করোনাকালে ভার্চুয়াল পদ্ধতিতে বিচার কার্যক্রম পরিচালনা করায় বিচার বিভাগের কর্মকর্তা-কর্মচারীসহ সংশ্লিষ্ট সকলকে ধন্যবাদ জানান। রাষ্ট্রপতি বর্তমান প্রেক্ষাপটে তথ্যপ্রযুক্তি ব্যবহারের মাধ্যমে বিচারপ্রার্থীদের ভোগান্তি কমিয়ে কিভাবে ন্যায়বিচার নিশ্চিত করা যায় সে ব্যাপারে বাংলাদেশ সুপ্রীম কোর্টকে যথাযথ পদক্ষেপ নেয়ার আহ্বান জানান। তিনি বলেন, করোনায় বিচার বিভাগের অনেক কর্মকর্তা-কর্মচারী আক্রান্ত হয়েছেন এবং অনেকে মারাও গেছেন। তারপরও বিচার কার্যক্রম অব্যাহত রাখা নিঃসন্দেহে প্রশংসনীয়। রাষ্ট্রপতি বলেন, আগামী বছর আমাদের স্বাধীনতার সুবর্ণজয়ন্তী উদযাপিত হবে। তিনি আশা প্রকাশ করেন, জনগণের ন্যায়বিচার নিশ্চিতকরণের মাধ্যমে বিচার বিভাগ স্বাধীনের সুফল জনগণের দোরগোড়ায় পৌঁছে দিতে সক্ষম হবে।

 রাষ্ট্রপতির কার্যালয়ের সচিব সম্পদ বড়ুয়া, সামরিক সচিব মেজর জেনারেল এস এম শামিম উজ জামান, রাষ্ট্রপতির প্রেস সচিব মোঃ জয়নাল আবেদীন, সচিব (সংযুক্ত) মোঃ ওয়াহিদুল ইসলাম খান এসময় উপস্থিত ছিলেন।

#

ইমরানুল/ফারহানা/সঞ্জীব/সেলিম/২০২০/১৯৪০ ঘণ্টা

তথ্যবিবরণী নম্বর: ৪৩১১

**সারা দেশের সুষম উন্নয়নে কাজ করছে সরকার**

 **-- পরিকল্পনা মন্ত্রী**

ঢাকা, ২৬ কার্তিক (১১ নভেম্বর) :

 পরিকল্পনা মন্ত্রী এম এ মান্নান বলেছেন, আঞ্চলিকতাকে প্রাধান্য নয় বরং সারা দেশের সুষম উন্নয়নে সরকার কাজ করে যাচ্ছে।

 সুনামগঞ্জ জেলায় ‘সুনামগঞ্জ বঙ্গবন্ধু মেডিকেল কলেজ, সুনামগঞ্জ টেক্সটাইল ইনস্টিটিউট ও সুনামগঞ্জ বিজ্ঞান ও প্রযুক্তি বিশ্ববিদ্যালয়’ স্থাপনের সিদ্ধান্ত নেওয়ায় প্রধানমন্ত্রী শেখ হাসিনাকে কৃতজ্ঞতা ও অভিনন্দন জানানোর উদ্দেশে আয়োজিত ছাত্র-জনতার মহাসমাবেশে ভার্চুয়ালি যুক্ত হয়ে প্রধান অতিথির বক্তব্যে মন্ত্রী একথা বলেন। দক্ষিণ সুনামগঞ্জের শান্তিগঞ্জ মোড়ে আজ এ সমাবেশের আয়োজন করা হয়।

 মন্ত্রী বলেন, হাওড়ে অভিনব পরিবর্তন আসবে। সুনামগঞ্জ শহর থেকে পাগলা পর্যন্ত সুনামগঞ্জ-সিলেট সড়কের দুই পাশে সব সরকারি স্থাপনা গড়ে তোলা হবে এবং সুনামগঞ্জ থেকে নেত্রকোনা পর্যন্ত যে সড়ক হবে তার মধ্যে ১৭ কিলোমিটার হবে উড়াল সড়ক।

 মন্ত্রী আরো বলেন, সুনামগঞ্জ সদর উপজেলার যেখানে বঙ্গবন্ধু মেডিক্যাল কলেজ হচ্ছে, সারা জেলার মানুষের সুবিধাজনক স্থান এটি। সুনামগঞ্জ-সিলেট সড়কের যে স্থানে বিজ্ঞান ও প্রযুক্তি বিশ্ববিদ্যালয়ের স্থান নির্বাচন করে প্রস্তাব করা হয়েছে, সেটিও সকলের মধ্যবর্তী স্থানে এবং সবচেয়ে উঁচু জমি। সুনামগঞ্জ হাওড় ও কৃষিনির্ভর জেলা। তাই এখানে কৃষি ইনস্টিটিউট, মৎস্য সম্পদ সুরক্ষার জন্য নানা ধরনের প্রকল্প শিগগিরই গ্রহণ করা হবে।

 সমাবেশে স্থানীয় রাজনৈতিক নেতা আব্দুর রউফ সভাপতিত্ব করেন এবং দক্ষিণ সুনামগঞ্জ উপজেলা পরিষদের ভাইস চেয়ারম্যান নূর হোসেনসহ স্থানীয় নেতৃবৃন্দ বক্তব্য দেন।

#

শাহেদ/ফারহানা/খালিদ/সঞ্জীব/সেলিম/২০২০/১৯২০ ঘণ্টা

তথ্যবিবরণী নম্বর : ৪৩১০

**শীতে আসতে পারে করোনার দ্বিতীয় ঢেউ, মাস্ক ব্যবহারের তাগিদ গণপূর্ত প্রতিমন্ত্রীর**

তারাকান্দা, ২৬ কার্তিক (১১ নভেম্বর) :

 গৃহায়ন ও গণপূর্ত প্রতিমন্ত্রী শরীফ আহমেদ বলেছেন, আসন্ন শীতে শুরু হতে পারে করোনার দ্বিতীয় ঢেউ। এজন্য এখন থেকে সবাইকে মাস্ক ব্যবহার করতে হবে।

 প্রতিমন্ত্রী আজ তারাকান্দা উপজেলা পরিষদ চত্বরে যুবলীগের ৪৮তম প্রতিষ্ঠাবার্ষিকী উপলক্ষে আয়োজিত আলোচনা সভায় প্রধান অতিথির বক্তব্যে একথা বলেন।

 শরিফ আহমেদ বলেন, করোনা মহামারি বিশ্বব্যাপী অচলাবস্থা সৃষ্টি করেছে। বাংলাদেশে করোনা পরিস্থিতিতে সরকারের সময় উপযোগী সিদ্ধান্ত এবং কার্যক্রম গ্রহণের ফলে অনেকটাই নিয়ন্ত্রণে চলে এসেছে। কিন্তু আগামী শীতে করোনা পরিস্থিতি আরো ভয়াবহ রূপ ধারণ করতে পারে। এজন্য এখন থেকেই সবাইকে প্রস্তুত থাকা এবং স্বাস্থ্যবিধি মেনে চলার ওপর গুরুত্ব দিতে হবে।

 প্রতিমন্ত্রী আরো বলেন, সরকার শিক্ষা, স্বাস্থ্য, সেনিটেশন, তথ্যপ্রযুক্তি, ভৌত অবকাঠামো-সহ উন্নয়নের সকল সূচকে দেশের অভূতপূর্ব অগ্রগতি সাধন করেছে। বঙ্গবন্ধু স্যাটেলাইট-১ উৎক্ষেপণের মাধ্যমে বাংলাদেশ মহাকাশ জয় করেছে। মোবাইল ফোন ব্যবহারের মাধ্যমে ডিজিটাল সেবা গ্রহণে বাংলাদেশ বিশ্বের বুকে অনন্য সাফল্য দেখিয়েছে। বিশ্বের বুকে বাংলাদেশ উন্নয়নের রোল মডেলে পরিণত হয়েছে।

 বাংলাদেশ আওয়ামী লীগের অন্যতম সহযোগী সংগঠন, যুবলীগের প্রত্যেকটি নেতাকর্মীর প্রতি প্রধানমন্ত্রী শেখ হাসিনার স্বপ্ন ২০৩০ সালের মধ্যে টেকসই উন্নয়ন অভীষ্ট লক্ষ্যমাত্রা অর্জন, ২০৪১ সালের মধ্যে উন্নত সমৃদ্ধ বাংলাদেশ বিনির্মাণ এবং ডেল্টা প্ল্যান ২১০০ বাস্তবায়নের লক্ষ্যে নিরলসভাবে কাজ করার আহ্বান জানান তিনি।

#

রেজাউল/নাইচ/রফিকুল/জয়নুল/২০২০/১৯২০ঘণ্টা

তথ্যবিবরণী নম্বর : ৪৩০৯

**হালাল পণ্যের বিশাল রপ্তানি বাজারে প্রবেশ করার সময় এসেছে**

 **-- বাণিজ্যসচিব**

ঢাকা, ২৬ কার্তিক (১১ নভেম্বর) :

 বাণিজ্যসচিব ড. মোঃ জাফর উদ্দীন বলেছেন, বিশ^ব্যাপী হালাল পণ্যের বিশাল বাজার সৃষ্টি হয়েছে। দিন দিন এ বাজার বড় হচ্ছে। হালাল পণ্যের রপ্তানি বাজারে প্রবেশ করার সুযোগ এসেছে। দেশের হালাল পণ্য রপ্তানির সক্ষমতা রয়েছে, এ সুযোগ কাজে লাগাতে হবে। ২০২৪ সালে বাংলাদেশ এলডিসি থেকে বেরিয়ে উন্নয়নশীল দেশে পরিণত হচ্ছে। তখন রপ্তানি বাণিজ্যে জিএসপি সুবিধা-সহ বিভিন্ন সুবিধা থাকবে না, রপ্তানির ক্ষেত্রে এটা বাংলাদেশের জন্য বড় চ্যালেঞ্জ।

 বাণিজ্যসচিব আজ ঢাকায় সিরডাপ মিলনায়তনে বাণিজ্য মন্ত্রণালয় আয়োজিত ‘হালাল পণ্য-সহ সকল পণ্যের সার্টিফিকেশন সক্ষমতা ও হালাল পণ্য রপ্তানির সম্ভাবনা’ শীর্ষক কর্মশালায় প্রধান অতিথির বক্তব্যে এসব কথা বলেন।

 ড. মোঃ জাফর উদ্দীন বলেন, সরকারের সংশ্লিষ্ট মন্ত্রণালয়, বিভাগ এবং বেসরকারি সেক্টরকে এগিয়ে আসতে হবে। পেশা দারিত্বের মনোভাব নিয়ে এগিয়ে গেলে হালাল পণ্যের বিশ^বাজারে বড় অবদান রাখা সম্ভব হবে। বাংলাদেশের পর্যাপ্ত হালাল পণ্য এবং দক্ষ জনবল রয়েছে, প্রশিক্ষণের মাধ্যমে আরো দক্ষ জনবল গড়ে তুলতে হবে।

 বাণিজ্য মন্ত্রণালয়ের অতিরিক্ত সচিব (আইআইটি) মোঃ হাফিজুর রহমানের সভাপতিত্বে কর্মশালায় বিষয়ের ওপর মূল প্রবন্ধ উপস্থাপন করেন ঢাকা বিশ^বিদ্যারয়ের অর্থনীতি বিভাগের প্রফেসর রুমানা হক। বাণিজ্য মন্ত্রণালয়ের অতিরিক্ত সচিব এ এইচ এম সফিকুজ্জামানের সঞ্চালনায় অনুষ্ঠানের বিশেষ অতিথি হিসেবে বাণিজ্য মন্ত্রণালয়ের অতিরিক্ত সচিব (রপ্তানি) মোঃ ওবায়দুল আজম বক্তব্য রাখেন। কর্মশালায় সংশ্লিষ্ট মন্ত্রণালয়ের কর্মকর্তা এবং এ সেক্টরের ব্যবসায়ী নেতৃবৃন্দ উপস্থিত থেকে প্রয়োজনীয় পরামর্শ ও মতামত প্রদান করেন।

#

বকসী/ফারহানা/খালিদ/রফিকুল/জয়নুল/২০২০/ ঘণ্টা

তথ্যবিবরণী নম্বর : ৪৩০৮

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ২৬ কার্তিক (১১ নভেম্বর) :

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ১৪ হাজার ৫২৪ জনের নমুনা পরীক্ষা করে ১ হাজার ৭৩৩ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৪ লাখ ২৫ হাজার ৩৫৩ জন।

 গত ২৪ ঘণ্টায় ১৯জন-সহ এ পর্যন্ত ৬ হাজার ১২৭ জন এ রোগে মৃত্যুবরণ করেছেন।

 করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ৩ লাখ ৪৩ হাজার ১৩১ জন।

#

হাবিবুর/ফারহানা/রফিকুল/রেজাউল/২০২০/১৮০৮ ঘণ্টা

তথ্যবিবরণী নম্বর : ৪৩০৭

**জনগণের আশা-আকাঙ্ক্ষার কথা গণমাধ্যমে তুলে ধরার আহ্বান শিল্প প্রতিমন্ত্রীর**

ঢাকা, ২৬ কার্তিক (১১ নভেম্বর) :

 জনগণের আশা-আকাঙ্ক্ষার কথা গণমাধ্যমে আরো বেশি তুলে ধরার আহ্বান জানিয়েছেন শিল্প প্রতিমন্ত্রী কামাল আহমেদ মজুমদার। তিনি বলেন, জনগণের প্রতি গণমাধ্যমের যে দায়বদ্ধতা যে রয়েছে সেটি পূরণে গণমাধ্যমেকে আন্তরিকভাবে কাজ করতে হবে।

 প্রতিমন্ত্রী আজ রাজধানীর মিরপুরে মোহনা টেলিভিশনের ১১তম বর্ষে পদার্পণ উপলক্ষে আয়োজিত অনুষ্ঠানে প্রধান অতিথির বক্তৃতায় এ আহ্বান জানান।

 প্রতিমন্ত্রী বলেন, সরকার গণমাধ্যমকে উন্নয়নের অংশীদার হিসেবে স্বীকৃতি প্রদান করেছে এবং গণমাধ্যম যাতে দেশের উন্নয়নে স্বাধীনভাবে কাজ করতে পারে সেজন্য সব ধরনের সহায়তা প্রদান করছে। সরকারের উন্নয়নমূলক সকল কার্যক্রমের সুবিধা যাতে সকল জনগণ পেতে পারে সেজন্য গণমাধ্যমে উন্নয়নমূলক কার্যক্রমের সঠিক ও ইতিবাচক তথ্য প্রচার করার আহ্বান জানান শিল্প প্রতিমন্ত্রী।

 মোহনা টিভি শুরু থেকে মানুষের আশা-আকাঙ্খা, সমস্যা-সম্ভাবনার কথা তুলে ধরার বিষয়ে আন্তরিক মন্তব্য করে শিল্প প্রতিমন্ত্রী এ ধারা অব্যাহত রাখার পরামর্শ দেন। শিল্প প্রতিমন্ত্রী বস্তুনিষ্ঠতা বজায় রেখে পেশাদারিত্বের সাথে দায়িত্ব পালনের জন্য সকল গণমাধ্যমকর্মীর প্রতি আহ্বান জানান।

 মোহনা টেলিভিশনের ব্যবস্থাপনা পরিচালক শাহেদ আহমেদ মজুমদার, প্রধান নির্বাহী কর্মকর্তা ওয়াসিউল আলম ও বার্তা সম্পাদক আব্দুর রউফ রনি এ সময় উপস্থিত ছিলেন।

#

মাসুম/ফারহানা/রফিকুল/রেজাউল/২০২০/১৮০৬ ঘণ্টা

তথ্যবিবরণী নম্বর : ৪৩০৬

বঙ্গবন্ধু মডেল গ্রাম প্রতিষ্ঠার উদ্যোগ বাস্তবায়নে আরো যত্নবান হতে হবে

 -- প্রতিমন্ত্রী স্বপন ভট্টাচার্য্য

ঢাকা, ২৬ কার্তিক (১১ নভেম্বর) :

 স্থানীয় সরকার বিভাগের প্রতিমন্ত্রী স্বপন ভট্টাচার্য্য বলেছেন, প্রধানমন্ত্রী শেখ হাসিনা সমবায় দিবসের ভাষণে বঙ্গবন্ধুর গণমুখী সমবায় ভাবনার আলোকে ‘বঙ্গবন্ধু মডেল গ্রাম’ প্রতিষ্ঠার বিষয়ে গুরুত্বারোপ করেছেন। এই প্রকল্প বাস্তবায়নে সকলকে আরো যত্নবান হতে হবে। প্রতিটি গ্রামে আধুনিক নগর সুবিধা সম্প্রসারণে দেশের মোট ১০টি গ্রামে পাইলট প্রকল্প হিসেবে গ্রহণ করা হয়েছে। পাইলট প্রকল্পটি সফল হলে পর্যায়ক্রমে সারা দেশে সম্প্রসারণ করা হবে। তাই অত্যন্ত গুরুত্বসহকারে ও চমৎকারভাবে বাস্তবায়নের জন্য আমাদের একসাথে কাজ করতে হবে।

 আজ আগারগাঁও এর সমবায় অধিদপ্তরের সম্মেলনকক্ষে আয়োজিত ৪৯তম জাতীয় সমবায় দিবসে প্রধানমন্ত্রীর ভাষণে প্রদত্ত নির্দেশনার আলোকে পরিকল্পনা গ্রহণ বিষয়ক মতবিনিময় সভায় প্রধান অতিথির বক্তব্যে প্রতিমন্ত্রী এসব কথা বলেন। পল্লী উন্নয়ন ও সমবায় বিভাগের সচিব মোঃ রেজাউল আহসান এসময় উপস্থিত ছিলেন।

 সমবায় অধিদপ্তরের কর্মকর্তাদের উদ্দ্যেশ্যে প্রতিমন্ত্রী বলেন, পরস্পরের প্রতি শ্রদ্ধাবোধ, ভালবাসা আর আন্তরিকতা থাকলে অনেক অসম্ভব কাজও অনেক সহজে সমাধান করা যায়। সমনি¦তভাবে একই লক্ষ্য, উদ্দেশ্যে নিয়ে কাজ করলে সফলতা আসবেই। কাজের গতি শ্লথ হলে সেবা প্রত্যাশীদের আগ্রহ কমে যায়। জনবান্ধব সেবা নিশ্চিত করতে হলে আমাদের সবাইকে একাগ্রচিত্তে নিষ্ঠার সাথে দায়িত্বপালন করতে হবে। ৪৯তম জাতীয় সমবায় দিবস অত্যন্ত সুন্দর ও সুশৃঙ্খলভাবে উদ্যাপনের জন্য সমবায় অধিদপ্তরের সকল স্তরের কর্মকর্তা কর্মচারী-সহ সকল সমবায়ীদের প্রতি অশেষ ধন্যবাদ ও কৃতজ্ঞতা প্রকাশ করেন।

 সমবায় অধিদপ্তরের নিবন্ধক ও মহাপরিচালক মোঃ আমিনুল ইসলামের সভাপতিত্বে অনুষ্ঠানে পল্লী উন্নয়ন ও সমবায় বিভাগ এবং সমবায় অধিদপ্তরের ঊর্ধ্বতন কর্মকর্তাবৃন্দ উপস্থিত ছিলেন।

#

আহসান/ফারহানা/রফিকুল/জয়নুল/২০২০/১৮১০ঘণ্টা

তথ্যবিবরণী নম্বর : ৪৩০৫

**পুনর্গঠিত হল ইসলামিক ফাউন্ডেশনের বোর্ড অভ্ গভর্নরস**

ঢাকা, ২৬ কার্তিক (১১ নভেম্বর) :

ধর্ম বিষয়ক মন্ত্রণালয় ইসলামিক ফাউন্ডেশনের বোর্ড অভ্ গভর্নরস পুনর্গঠন করেছে। গতকাল জারিকৃত প্রজ্ঞাপন অনুসারে পুনর্গঠিত বোর্ড অভ্ গভর্নরস এ পদাধিকার বলে ধর্মমন্ত্রী চেয়ারম্যান হিসেবে দায়িত্ব পালন করবেন। পদাধিকার বলে বোর্ডের অন্য গভর্নরগণ হলেন চেয়ারম্যান, বিশ্ববিদ্যালয় মঞ্জুরি কমিশন, সচিব, ধর্ম বিষয়ক মন্ত্রণালয়, ভাইস চ্যান্সেলর, ইসলামিক বিশ্ববিদ্যালয় এবং চেয়ারম্যান, মাদ্রাসা শিক্ষা বোর্ড।

বোর্ড অভ্ গভর্নরস এ সরকার কর্তৃক মনোনীত দু’জন সংসদ সদস্য হলেন র.আ.ম ওবায়দুল মোক্তাদীর চৌধুরী এবং সংসদ সদস্য মোঃ ফরিদুল হক খান।

বাংলাদেশের প্রখ্যাত মুসলিম চিন্তাবিদ ও প্রাজ্ঞ আলেম ওলামাদের মধ্য হতে সরকার কর্তৃক মনোনীত পাঁচজন গভর্নর হলেন: অবসরপ্রাপ্ত বিচারপতি ছিদ্দিকুর রহমান মিয়া, অবসরপ্রাপ্ত অতিরিক্ত সচিব এ এফ এম ইয়াহিয়া চৌধুরী, অবসরপ্রাপ্ত সচিব মোঃ শাহজাহান সিদ্দিকি, বীর বিক্রম, জামে’আ ইসলামিয়া দারুল উলুম খাদেমুল ইসলাম গওহরডাঙ্গা মাদ্রাসার পরিচালক মাওলানা মুফতি রুহুল আমীন, ঢাকা নেছারিয়া কামিল মাদ্রাসার অধ্যক্ষ মাওলানা কাফিলুদ্দীন সরকার এবং আমীনবাগ জামে মসজিদের খতিব।  ইসলামিক ফাউন্ডেশনের মহাপরিচালক বোর্ড অভ্ গভর্নরস এর সদস্য সচিব হিসেবে দায়িত্ব পালন করবেন।

প্রজ্ঞাপনে আরো উল্লেখ করা হয়েছে, পদাধিকারবলে নিযুক্ত গভর্নরসগণ ছাড়া অন্যান্য গভর্নরদের মেয়াদকাল এ প্রজ্ঞাপন জারীর তারিখ হতে তিন বছর হবে। তবে তিন বছর অতিক্রান্ত হলেও তাঁর বা তাঁদের স্থলে সরকার নতুন গভর্নর মনোনয়ন না দেয়া পর্যন্ত তিনি বা তাঁরা দায়িত্ব পালন করে যাবেন। সরকার প্রয়োজনবোধে যে কোনো সময় পদাধিকারবলে নিযুক্ত গভর্নর ছাড়া অন্যান্য গভর্নর বা গভর্নরগণের পরিবর্তন বা তাঁর বা তাঁদের পদ শূন্য ঘোষণা করতে পারবে।

#

আনোয়ার/ফারহানা/রফিকুল/রেজাউল/২০২০/১৭৫৪ ঘণ্টা

তথ্যবিবরণী নম্বর : ৪৩০৪

**বিজ্ঞান চর্চা ছাড়া জাতির উন্নয়ন সম্ভব নয়**

 **-- স্থপতি ইয়াফেস ওসমান**

ঢাকা, ২৬ কার্তিক (১১ নভেম্বর) :

 বিজ্ঞান ও প্রযুক্তি মন্ত্রী স্থপতি ইয়াফেস ওসমান বলেছেন, “বঙ্গবন্ধু দেখিয়ে দিয়েছেন লড়াই করে কীভাবে বাঁচতে হয়। ৩০ লাখ শহিদের স্বপ্ন পূরণ করতে হবে বিজ্ঞান ও প্রযুক্তি দিয়ে। বিজ্ঞান চর্চা ছাড়া জাতির উন্নয়ন সম্ভব নয়। আগামী প্রজন্মের হাতে দেশকে তুলে দিতে হলে শিশুদের সৎ পথে মানুষ করতে হবে। সৎ শিশুরাই বাংলাদেশকে উজ্জ্বল অবস্থানে নিয়ে যাবে”।

 মন্ত্রী আজ  বিজ্ঞান ও প্রযুক্তি জাদুঘর প্রাঙ্গণে আয়োজিত ‘শেখ রাসেল শিশু কিশোর বিজ্ঞান প্রতিযোগিতা’র পুরস্কার বিতরণী অনুষ্ঠানে প্রধান অতিথির বক্তব্যে এসব কথা বলেন।

 অনুষ্ঠানে সমগ্র বাংলাদেশ থেকে আসা ৮৫ জন শিক্ষার্থীকে সেরা বিজ্ঞান প্রতিযোগী হিসেবে পুরস্কৃত করা হয়।

 বিজ্ঞান জাদুঘরের মহাপরিচালক মোহাম্মাদ মুনীর চৌধুরীর সভাপতিত্বে অনুষ্ঠানে বিজ্ঞান জনপ্রিয়করণ সমিতির সহসভাপতি মুনির হাসান এবং পরমাণু শক্তি নিয়ন্ত্রণ কর্তৃপক্ষের চেয়ারম্যান প্রকৌশলী মোঃ মোজাম্মেল হক বক্তব্য রাখেন।

 অনুষ্ঠান শেষে মন্ত্রী শিশু কিশোরের জন্য আয়োজিত “শেখ রাসেল স্মৃতি ভ্রাম্যমাণ বিজ্ঞান প্রদর্শনী” উদ্বোধন করেন।

#

বিবেকানন্দ/নাইচ/রফিকুল/রেজাউল/২০২০/১৭৫৫ ঘণ্টা